1

 Бала күңелен ап-ак кәгазь бите белән чагыштыралар. Шул “ак кәгазь” гә шәфкать- лелек , мәрхәмәтлелек, матурлык орлыкларын ничек күбрәк салырга, ничек туган телебезгә мәхәббәт уятырга?

 Татар теле һәм әдәбияты укытучысының төп максаты - белем һәм тәрбия бирү процессында милли үзаң формалаштыру. Бу иң беренче чиратта үз телеңне, халкыңның гореф – гадәтләрен, милли йолаларын, мәдәниятен яхшы белү булса, икенчедән башка халыкларның да телен, мәдәниятен өйрәнү .

 Татар теле һәм әдәбияты кабинетының монда роле зур. Кабинетта тупланган барлык материал шкафларга, папкаларга урнаштырылып, картотека төзелде. Картотеканың компьютерга кертелгән булуы укытучы өчен генә түге,укучыга да тиз генә табу өчен файдалы.Укытучы ярдәменнән башка да укучы дәрескә кирәкле күрсәтмәлелекне әзерләп куя ала.

 Кабинеттагы стендларда татар теле һәм әдәбияты дәресләренең һәр классында еш куллланыла, балаларга кирәкле мәгълүмат алырлык материал урнаштырылды. Алар гел алыштырып торыла.

 Ә “Безнең календарь” стендында язучылар, шагыйрьләрнең туган көннәре, юбилейлары белән бәйле әдәби газеталар, бәйгеләр яктыртыла. Башка милләт язучыларының иҗатын, гореф- гадәтләрен дә чагылдырырга тырышабыз.

 Арча ягы гүзәл табигате белән генә дан тотмый, ул белем һәм мәгърифәт өлкәсендә изге гамәлләре белән тарихка кергән күренекле шәхесләр яшәгән төбәк тә. Алар үрнәгендә яшь буынга белем һәм тәрбия бирү- туган якка булган мәхәббәтне көчәйтә, горурлык хисе уята.

 Укыту- тәрбия процессында халык педагогикасына, халык авыз иҗаты, милли йолаларыбызны өйрәнеп, аларны эшемдә файдалануга игътибар итәм. Балаларда милли үзаң формалаштырып, халкыбызның гореф- гадәтләренә кызыксыну уятам. Кабинетта тупланган бай материал , беренчедән әзер материал булса, икенчедән укучылар белән берлектә баетылып барыла.

 Максатыбыз – укучыларга белем һәм тәрбия бирү белән беррәттән, иҗади эшчәнлеген, әдәби сәләтен ачу, үстерү. Кабинетта “Яшь каләмче” түгәрәге эшли. Балаларның иҗаты мәктәбебездә “Укучылар иҗаты” нда яктыртылып барыла, район, республика газеталарында басылып килә. Китаплар чыгарабыз, алар кабинетта тора, укучылар укыйлар, иҗатка тартылалар.2 укучының иҗат җимешләрен тыңлап китик.

 Районыбызда күп еллардан бирле сәләтле балалар өчен “Тукай якташлары” түгәрәге эшләп килә. Аны якташ язучыбыз Радик абый Фәизов җитәкли. Еш кына без аның белән элемтәгә чыгабыз,киңәшләр алабыз. Бүген дә Радик абый белән интернет аша элемтәгә чыгып карый әле.

 - Радик абый, исәнмесез, Апаз урта мәктәбеннән без. Бүген безнең районда Татарстан ресрубликасы фән һәм мәгариф хезмәткәрләрененң август киңәшмәсе. Хәзерге вакытта алар безнең мәктәптә.Радик абый, сез күп еллардан бирле”Тукай якташлары “ түгәрәген җитәклисез, укучыларны иҗат серләренә өйрәтәсез. Максатыгыз нидә?

Шушы юнәлештә интернет аша дәресләрдә дә элемтәгә чыгу мөмкинлеге бар.

 2

 Дәресләрдә яңа информацион технологияләр куллану- заман таләбе. Кабинетта компьютер, интерактив такта, интернет булу дәресләрне күп мәгълүматлы, фәнгә кызыксыну уятырлык итә.

 Мәгариф һәм фән министрлыгы чыгарган әдәбият дәресләре өчен татарча мультимедиа әсбаплары , аудио, видеоязмаларны бик сөенеп файдаланабыз. Кайбер драма әсәрләрен укып түгел, ә экранда карап , соңыннан анализлау зур нәтиҗә бирә.

Татар теле өчен дә соңгы вакытта бик күп ярдәмлекләр кайтарылды.

 Татар теле һәм әдәбият дәресләре өчен бик күп презентацияләр тупланды. Үзебез төзегән һәм интернеттан алган презентацияләр язучының тормышын өйрәнгәндә, иҗатына күзәтү ясаганда, аерым әсәрне өйрәнгәндә дә бик файдалы, татар теле дәресләре өчен дә күпләп эшләнде.Укучыларны эзләнү эшенә тарту максатыннан,әдәбият дәресләрендә чыгышлар бирәм.Укучылар презентацияләр төзиләр, эзләнәләр, иң мөһиме үзләре өчен күп мәгълүмат алалар.

 Татар теле дәресләрендә карточкалар, биремнәр белән эшләүгә зур игътибар бирәм. Алар укучыларның үзләштерү дәрәҗәсенә карап әзерләнә. Карточкалар елдан- ел төрле формада эшләнә: һәр укучы өчен аерым папкалар, төсле карточкалар, кабатлау өчен дә, контроль биремнәр дә.

 Яңа материалны аңлау һәм истә калдыруның җиңеләйтелгән юлларын эзләү терәк- схемалар куллануның зарурлыгын күрсәтте. Алар нәтиҗә ясарга, гомумиләштерергә, кабатлауда бик ярдәм итә. Алар шулай ук төрле формада. Әдәбият дәресләрендә характеристика ясаганда бик уңышлы дип саныйм.

 Бүгенге көндә күпчелек анализ үрнәкләре, таблицалар, тестлар, портретлар компьютерга кертелде.Бу беренчедән дәресләрдә куллану өчен бик тиз һәм уңайлы булса, икенчедән укучылар флешкага күчереп өйләренә алып китеп, теманы кабатлаганда, өй эшләрен башкарганда бик файдалы диләр.

 Интернет тормышыбызга ныграк үтеп кергән саен, аның мөмкинлекләреннән күбрәк файдаланабыз.Тәҗрибә тарату, мәгълүмат алу өчен бик уңай дип саныйбыз.

Еш файдалана торган татарча сайтлар исемлеге булдырылды.Әдәбият дәресләрендә “Әдәби мирас” сайтына кереп,әдипләр буенча күп әйберләр,яңа басылып чыккан әсәрләрне, класстан тыш уку өчен материаллар , китаплардан таба алмаган шигырьләрне алабыз .Шулай ук музейларга бармыйча гына да , интернет аша танышу мөмкинлеге бар.Олимпиада, бәйгеләргә әзерләнгәндә дә, мин юнәлеш кенә бирәм, укучылар мөстәкыйль эзләнәләр.Моның өчен интернет ресурслар булдырам.

 Матур әдәбиятка кызыксыну уяту максатыннан, мәктәбебездә күп еллардан бирле язучылар, шагыйрьләр белән очрашулар оештырабыз.Резеда Вәлиева, Ф.Яруллин, Н.Гыйматдинова, М.Маликова , Р.Фәизов белән очрашудан соң укучылар алар иҗаты белән күбрәк кызыксына башлады.

 Күпмилләтле Татарстанда төрле милләт кешеләренең берсен-берсе аңлап кабул итү, ярдәмләшеп, тыныч яшәүләрендә татар теле һәм әдәбияты дәресләренең тәрбияви роле зур.Татар теле дәресләрендә сүз төркемнәрен, килешләрне, басым темаларын рус теле белән чагыштырып өйрәнү бик файдалы дип саныйм. Болай эшләгәндә бала аңлап истә калдыра, ялгышлары аз була. Ә әдәбият дәресләрендә татар һәм рус язучыларының әсәрләрен чагыштырып өйрәнү бала өчен бик тәэсирле. Мәсәлән 7 класста Дәрдмәнднең “Кораб” шигырен өйрәнгәндә, Лермонтовның “Парус” шигыре белән уртак образларны табу уңышлы.

 3

 Күп язучыларыбызның әсәрләре башка телләргә тәрҗемә ителә.Тукай, Муса Җәлил иҗаты буенча 3 телдә диск чыгу да безнең өчен бик уңайлы. Шушы ярдәмлекләр аша, алар иҗатының дөнья әдәбиятында тоткан урынын билгеләп, горурлану хисе тәрбиялибез. Узган уку елында М.Җәлил иҗатын өйрәнгәндә шушы максатны куйган идем. Шул дәреснең бер моментын гына карап китик.

 “ Теле барның киләчәге бар “дип юкка гына әйтмәгән борынгылар. Татар халкы элек-электән белемле, мәдәниятле булган. Күренекле татар галимнәре, әдипләре, үз телләрен камил белүдән тыш, берничә чит телдә җиңел аралаша алган. Без дә алардан

үрнәк алып, халкыбыз мирасын, телебезне, тарихыбызны, мәдәниятне сакларлык, башкаларга хөрмәт белән карарлык укучылар тәрбияли алсак иде.

**Туган оясыннан аерылган кош**

**Канатына мәңге ял тапмый.**

**Туган телен яратмаган кеше**

**Башкаларның телен яратмый.**

**Язмыш миңа югарыга оч дип**

**Ике канат биреп үстерде.**

**Канатымның берсе –туган телем,**

**Икенчесе –бөек рус теле.**

 4

 Дәрес

 Муса Җәлил- татар халкының исемен бөтен дөньяга яңгыраткан шагыйрь.Ул татар әдәбияты зурлыгын дөньякүләм танытты. Шундый тиз вакыт эчендә күп телләргә тәрҗемә ителеп. Күп миллионлаган укучыларның мәхәббәтен яулап алган шагыйрьләр бик сирәк.

 Үлгәндә дә йөрәк тугры калыр

 Шигыремдәге изге антыма.

 Бар җырымны илгә багышладым,

 Гомеремне дә бирәм халкыма, -дип язды шагыйрь “Җырларым” шигырендә.

 М.Җәлилнең шигырьләре 60 тан артык телгә тәрҗемә ителгән. Кайбер шигырьләре Германия мәктәпләренең 9 сыйныф дәреслегенә дә кертелгән.

 -Ә сез, укучылар, рус әдәбияты дәресләрендә М.Җәлилнең тәрҗемә ителгән шигырьләре җелән танышасызмы?

 -Класстан тыш уку дәресендә аның “О героизме” шигырен ятлаган идек.

 -Шагыйрьнең “Батырлык турында” шигырен Бухарев рус теленә тәрҗемә иткән. Әйдәгез, Илүзәне тыңлап китик.

 Җиңүнең 65 еллыгы уңаеннан мәктәбебез “Батырлар даны үлемсез” исемле кичә үткәрдек. Кичәдә М.Җәлил шигырьләрен инглиз телендә дә яңгыраткан идек. Сүзне Резедага бирик.Ул “Исемдә” шигырен сөйләп үтәр,инглиз телендә.

 Укучылар, М.Җәлил шигырьләре илебез халыкларына якын, чөнки шагыйрь кичергән вакыйгалар , күргән авырлыклар - аларның да кичергәннәре. Муса Җәлил- илебез халыкларының йөз аклыгы.